AIŠKINAMASIS RAŠTAS

Dėl žemės mokesčio tarifų ir neapmokestinamųjų žemės sklypų dydžių 2018 metams nustatymo

**1. Parengto tarybos sprendimo projekto tikslai ir uždaviniai**

Lietuvos Respublikos vietos savivaldos įstatymo 16 straipsnio 2 dalies 37 punktas reglamentuoja, kad Savivaldybės tarybos kompetencija - nustatyti mokesčių tarifus įstatymų nustatyta tvarka.

Lietuvos Respublikos žemės mokesčio įstatymo (toliau – Įstatymas) 6 straipsnio 2 dalis reglamentuoja, kad savivaldybės taryba iki einamojo mokestinio laikotarpio birželio 1 dienos nustato konkretų mokesčio tarifą, kuris galios savivaldybės teritorijoje kitą mokestinį laikotarpį. Įstatyme nustatyta, kad mokesčio tarifas – nuo 0,01 procento iki 4 procentų žemės mokestinės vertės. Savivaldybės taryboms yra suteikta teisė nustatyti vieną ar kelis konkrečius žemės mokesčio tarifus, kurie gali būti diferencijuojami atsižvelgiant į vieną ar kelis kriterijus:

1. pagrindinę žemės naudojimo paskirtį;

2. žemės naudojimą ar nenaudojimą;

3. žemės sklypo naudojimo būdą;

4. žemės sklypo dydį;

5. mokesčio mokėtojų kategorijas (dydį ar teisinę formą, ar socialinę padėtį);

6. žemės sklypo buvimo savivaldybės teritorijoje vietą.

Nuo 2013 m. žemės mokestį pradėta skaičiuoti nuo vidutinės rinkos vertės (iki 2013 m. mokestis buvo skaičiuojamas nuo indeksuotos žemės vertės). Masinis žemės vertinimas žemės mokestinėms vertėms apskaičiuoti atliekamas ne rečiau kaip kas 5 metai. Pirmasis masinis žemės vertinimas buvo atliktas 2012 metais ir jo metu nustatytos vidutinės rinkos vertės buvo naudojamos mokesčiui apskaičiuoti visą pereinamąjį 5 metų laikotarpį 2013 - 2017 metams. Nuo 2018 m. žemės mokestis bus skaičiuojamas nuo mokestinės vertės, nustatytos Registrų centro 2018-01-01 ateinančiam 5 metų laikotarpiui.

Vidutinė žemės rinkos vertė gali būti laikoma ir žemės vertė, nustatyta atlikus individualų vertinimą. Individualaus vertinimo ataskaita turi atitikti Vyriausybės nustatytus reikalavimus.

Žemės ūkio paskirties žemė, išskyrus apleistas žemės ūkio naudmenas, mokestinė vertė yra jos vidutinė rinkos vertė arba vertė, nustatyta atlikus individualų žemės vertinimą padaugintą iš koeficiento 0,35.

Nenaudojamai apleistai žemei siūlomas 2,0 proc. žemės tarifas.

Mokestis už žemę yra įskaitomas į savivaldybės, kurios teritorijoje yra žemė, biudžetą.

Atsižvelgiant į Įstatymo 8 straipsnio 2 dalies 3 punkto nuostatą, kad nuo žemės mokesčio atleidžiami žemės savininkai, kurių darbingumo lygis yra iki 40 proc. , asmenys, kuriems sukako senatvės pensijos amžius ir nepilnamečiai vaikai, kai minėtų savininkų šeimose apmokestinamojo laikotarpio pradžioje nėra darbingų asmenų, jeigu jiems priklausančio žemės sklypo plotas neviršija savivaldybės tarybos nustatyto neapmokestinamo žemės sklypo dydžio. Apskaičiuojant žemės mokestį už 2017 m. Molėtų rajono savivaldybės teritorijoje neapmokestinami žemės mokesčiu 0,15 ha dydžio žemės sklypai miesto teritorijoje ir 3,5 ha dydžio žemės sklypai kaimo vietovėje. 2018 m. mokestiniam laikotarpiui siūloma neapmokestinamų žemės sklypų dydžių nekeisti.

Parengto sprendimo projekto tikslas – nustatyti žemės mokesčio tarifus 2018 metams ir nustatyti 2018 metams neapmokestinamų žemės mokesčiu žemės sklypų dydžius.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 37 punktas;

Lietuvos Respublikos žemės mokesčio įstatymo 6 straipsnis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

Teigiamos: Žemės mokesčio pajamos įskaitomos į savivaldybės biudžeto pajamas ir naudojamos patvirtintų asignavimų finansavimui.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Papildomų lėšų poreikio nėra.

**6.Vykdytojai, įvykdymo terminai**

Valstybinė mokesčių inspekcija, 2018 mokestiniai metai.

Parengė

Finansų skyriaus vedėja

Genė Kulbienė